Nafis sing ana sisihe Arief suthik yen kudu njupuk turahane Arief. Kanthi mantep dheweke njupuk gambar sing ana tumpukan. Nanging Nafis dadi pucet mbareng meruhi angka sing dijupuk. Maune gambare wis duwe biji 7, yaiku 24 karo 33. Nanging kurang marem yen nutup durung entuk biji 9. Malah saiki entuk angka 18. Kamangka kudu ngguwak siji. Umpama ana prajanjen sing wis dijupuk ora kudu dianggo, bisa diguwak maneh, angka 18 kuwi mesthi bakal diguwak. Dadi bijine tetep 7, nanging mau nalika mlaku tumuju empere Heru wis digawe prajanjen, sapa sing wis kar, njupuk gambar lan mbukak ngerti angkane, kudu dianggo, ora entuk diguwak maneh. Kudu wani resiko! Lan kudu ngguwak salah siji gambar sing wis diduweni. Kajaba yen njupuk nanging ora dibukak, durung nganti ngerti angkane, banjur diteruske neng tumpukan sandhinge. Kepeksa Nafis ngguwak angka 33, bijine dadi 4 tambah 8 ana 12, ateges 2.